stanford-oval/wikipedia huggingface dataset:
נוספרטו
עלילה

תומאס הוטר הוא סוכן נדל"ן המתגורר בעיר ויסבורג. מעסיקו מר נוק שולח אותו לטירה בהרי הקרפטים בטרנסילבניה שברומניה לפגישה עם לקוח חדש, הרוזן אורלוק. הוטר נפרד מאשתו אלן הנשארת עם חברו הארדינג ואחותו אנני. עם התקרבו ליעדו פוגש הוטר בתושבים מקומיים המנסים להניאו מלהגיע לטירה המפחידה בשעות הלילה. הם מזהירים אותו כי בטירה מתגורר אדם זאב מפלצתי. גם נהג הכרכרה המסיע אותו במעלה ההר, מסרב להתקרב לטירה עם רדת החשכה, ומוריד אותו באמצע הדרך. הוטר ממשיך בנסיעה על גבי כרכרה שחורה אחרת אשר בדיוק מופיעה ועוברת בדרכו. בהגיעו לטירה מקבל אותו הרוזן אורלוק ומארח אותו לארוחת ערב. במהלך הארוחה נחתך הוטר באצבעו מסכין. אורלוק מנסה למצוץ את הדם המטפטף מן האצבע, אך הוטר מרחיק את ידו.
למחרת בבוקר מתעורר הוטר בטירה הנטושה ומבחין בסימני ניקוב בצווארו. הוא סבור כי אלו עקיצות יתושים או עכבישים. בהמשך היום חותם אורלוק על מסמכי הרכישה של הבית ממול ביתו של הוטר עצמו. הוא קורא ספר אודות ערפדים ומתחיל לחשוד כי הרוזן אורלוק הוא ערפד. עם רדת החשכה הוטר מתחבא בחדרו אך אינו יכול לנעול את הדלת. בחצות הלילה נפתחת הדלת מעצמה, הרוזן אורלוק מתגלה והוטר מאבד את הכרתו.
ביום שלמחרת משוטט הוטר ברחבי הטירה. בקריפטה הוא מגלה ארון קבורה המשמש את אורלוק למנוחה. מבועת, הוא חוזר בריצה לחדרו. מחלון חדרו הוא צופה באורלוק המעמיס ארונות קבורה על מרכבתו, נכנס לתוך אחד מהם, והמרכבה יוצאת לדרכה. הוטר נמלט מן הטירה דרך החלון, מאבד את הכרתו ומתעורר בבית החולים. לאחר החלמתו חוזר הוטר לביתו.
בינתיים, מועברים ארונות הקבורה לספינה. צוות הספינה פותח את אחד מהם ומגלה כי הוא מלא בחולדות. צוות הספינה נתקף במחלה מסתורית, ולאחר זמן קצר מתים כולם פרט לקפטן והקצין הראשון. הקצין מבין כי הבעיה היא במטען הארונות והולך להשמיד אותם. בדרכו הוא פוגש באורלוק שהתעורר ומרוב פחד קופץ לים. הקפטן הופך גם הוא לקורבן של אורלוק. בהגיע הספינה לנמל ויסבורג חומק ממנה אורלוק כאשר הוא נושא את אחד מארונות הקבורה שלו ופונה לעבר הבית שרכש מהוטר במפגשם בטירה. צוות הספינה המת מתגלה בנמל ובעיר מתעוררת פאניקה מחשש כי הסיבה למותם היא מגפת הדבר. התושבים נקראים להישאר סגורים בבתיהם.
העיר מתמלאת במתים. נוק המאושפז במחלקה פסיכיאטרית נמלט ממנה לאחר שרצח את השומר. מתפתח מרדף אחריו אך הוא מצליח להתחמק באמצעות שימוש בדחליל. אורלוק מתגנב אל הבית ומגיע לחלון חדרה של אלן אשר קראה גם היא את הספר אודות הערפדים. על פי הספר, הדרך לנצח את הערפד היא באמצעות אישה יפה וטהורה אשר תסיח את דעתו לאורך כל הלילה. היא מזמינה אותו פנימה, אך מתעלפת. הוטר מגיע ומעורר אותה, והיא שולחת אותו להזמין רופא. כשהוטר יוצא, נכנס לחדר אורלוק, ושוקע במציצת דמה של אלן עד כי הוא שוכח מאור היום עולה. עם קריאת התרנגול נעלם אורלוק בעננת עשן כשהוא מנסה לברוח. הוטר מציל את אלן. בהרי הקרפטים נותרות רק הריסות מטירתו של הרוזן אורלוק.
אפקטים אמנותיים > ההיבט הוויזואלי

בסרט נעשה שימוש ראשוני במספר אפקטים אמנותיים על מנת להדגיש ולמקד את הצופה בסצנה המתרחשת על המסך וליצור אצלו את התחושה כי הוא נוכח באופן פיזי במקום האירוע וחש את אותן התחושות הנפשיות, בעיקר אימה ופחד שחשים השחקנים. בין היתר בחר הבמאי מורנאו לצלם סצנות רבות מחוץ לאולפן באתרי ההתרחשות עצמם ובכך ליצור קשר של מסתורין בין ההתרחשות וחיי היום יום.
העיצוב הסביבתי של הסצנות והמצב הפאסיבי של המצלמה מעבירים את תחושת האימה "מתוך המוכר ולא מתוך הסוטה".
עיצוב דמותו של הערפד, המצולם תמיד במצב עמידה עם גבו הכפוף ואצבעותיו המעוקלות, משתלבים במבנה הטירה בעלת הפתחים המקומרים. לעומתם בתי העיר בעלי הקווים הישרים מסמלים את ההבדל בין ארצות החיים והמוות.
סצנות האימה מתבססות בעיקר על משחקי אור וצל. בדרך כלל רק דמויות בודדות או אזור אחד מוארים, והשאר נותרים באור עמום או בחושך. תנועת הצל המוארך הוא אות מבשר רעות, ועליו הוסיף הבמאי משחקי צבע, כאשר הלילה כחול, פנים הבית בצהוב ובחום, והבוקר בוורוד.
המצלמה מוצבת ברוב הסרט במצב סטטי והתנועה נוצרת מתוך תנועות הגופים השונים בכל סצנה. לעיתים המצלמה משקיפה מנקודת המבט של דמות ספציפית, ובשיאה, מנקודת המבט של הצופים (תוך כדי שבירת "הקיר הרביעי"), כאשר מבטו של הערפד כלפי קהל הצופים יוצר תחושת איום ישירה עליהם.
אפקטים אמנותיים > ההיבט הדרמטורגי

הסרט הוא למעשה עיבוד קולנועי של אגדה עממית אשר בתוכה משולבים נרטיבים שונים כגון היסטוריה, אפידמיולוגיה, אמונות טפלות, וטקסט כתוב.
ניתן לראות את הסרט כמעין חלום בלתי מפורש המשולב בשברים לוגיים ומעברי נושא חדים ולכאורה בלתי קשורים זה לזה. באמצעות טכניקות צילום שבהם ממשיך קו הראיה של הדמויות השונות, יוצר הבמאי קשר ביניהן, למרות המרחק הפיזי הגדול המפריד אותן. בכך נוצר קשר של רעיון וחזון המתגבר על הגבלות המרחב והזמן.
המוזיקה המלווה את הסרט היא בעלת גוון מיסטי-רומנטי. באמצעות המוזיקה נוצרת בצופה תחושת זוועה וצמרמורת מתוך הבנת מצב הרוח של הדמות הרלוונטית בכל סצנה. המוזיקה יוצרת תחושת גלוריפיקציה של המצב הטבעי כאשר הוא מעורב באגדות דמוניות.
אפקטים אמנותיים > נושאים ומוטיבים

הטבע – מוצג באמצעות פנורמות נופיות המשולבות בצילומי תקריב של פרטים קטנים. מורנאו מסמל באמצעות צילומי הטבע את שרשרת החיים והמוות של טורף ונטרף. כל אחת מהדמויות פועלת על פי טבעה ואינה יכולה להימלט מהשפעת הכוחות הללו.
הערפד – משלב תכונות אנושיות ומפלצתיות. תנועותיו חדות וקופצניות אך הוא מעורר בצופה סוג של רגשות הזדהות עד כדי חמלה, הנובעת מהבנת אופיו הטבעי המושרש בו, שעל פיו הוא חייב לפעול.
ההיסטוריה – ובעיקר הקשר שלה לתפיסת הרומנטיקה הגרמנית מתבטאת בנוף הפתוח שלפני העידן התעשייתי. הרצון לחזור ל"גרמניה הישנה" שלפני מלחמת העולם הראשונה, בעידן פחות מודרני ופחות הפכפך המשנה סדרי עולם. צילומי סצנות מלנכוליות בצד מבנים מפוארים או בעלי קווים ישרים ממחישים את המשבר הנפשי הכרוך במעבר לעידן התעשייתי המודרני. הסרט משקף את אירועי המלחמה והבלבול שלאחריה באמצעות הדגשת חוסר היציבות והשליטה על מהלך החיים, הפגיעות והייסורים של פרטים שונים בחברה.
מיניות – פעילותן של הדמויות היא קונוטציה פרשנית של מוטיב ה"פיצוי באמצעות טראומה" על איסורים חברתיים שונים שהתקיימו בתקופה הרלוונטית. האישה הטהורה המזמינה את הערפד לחדרה הוא ייצוג של אמונה עממית ישנה ולפיה בתולה תמימה אחת יכולה להציל עיר שלמה מגורל אכזר. בהיבט נוסף ניתן לראות בכך התקוממות של אישה צעירה נגד מוסד הנישואין בכפייה, וצעד להתגברות על תסכול מיני מודחק. יש הרואים בפעולות שונות של בדמויות בסרט רמזים הומוסקסואלים, הבאים לידי ביטוי בשאיפה להתחבר לאדם בעל השפעה חזקה, והחצנה של יצרים אפלים הטבועים בכל אדם.
תורת הסוד והנסתר – ההצגה הריאליסטית של הסרט יוצרת את הרושם כי הוא מתרחש בעולם האמיתי למרות האירועים העל טבעיים המתוארים בו. למרות זאת משולבים בסרט רמזים רבים הקשורים בתורת הסוד והנסתר כגון בטקסט המכתב, סמלי הצלב, האותיות העבריות, הסמלים האסטרולוגים וציורים דקורטיביים אחרים כגון גולגולת ונחש.
ביקורת והשפעה

הסרט "נוספרטו" הווה קפיצת מדרגה בעבודתו הקולנועית של מורנאו. החדשנות האמנותית שלו התבטאה בעיצוב המהפכני של דמות הערפד, הן מבחינת צורתו החיצונית הכוללת קרחת, גפיים ארוכות, עיניים שקועות בתוך גוון פנים חיוור, והן מבחינת התנהגותו המלנכולית הכפוייה, המבטאת בדידות ויאוש.
מורנאו שילב שלמות טכנית ביחד עם נושא בעייתי מבחינה פסיכולוגית, באמצעות ניתוק של ההיבט הטכני הכרוך בהפעלת המצלמה, שנשארה כמעט תמיד במצב סטטי, תוך יצירת תחושת אימה ופחד בקרב הצופה.
הסרט יצר למעשה מודל סטנדרטי לחיקוי ביצירתם של סרטי אימה בכלל ובז'אנר סרטי הערפדים בפרט. כל זאת נעשה באמצעות שימוש בטכניקות קולנועיות ועיצוביות של הדמויות ואתרי הצילום בלבד, ומבלי להראות תמונות זוועה מפורשות על מנת ליצור את הזעזוע ותחושת האימה אצל הצופים.
הסרט עצמו קיבל כאמור ביקורות חיוביות ומהללות, ובמהלך השנים הפך לסרט קאלט אשר על פיו הופקו סרטים נוספים כגון: "נוספרטו הערפד" - סרטו של ורנר הרצוג משנת 1979 שהיה מחווה לסרט המקורי, ו"צלו של הערפד" - סרטו של אליאס מריג על פי תסריט של סטיבן כ"ץ משנת 2000, המספק תיאור בדיוני של צילומי הסרט המקורי. העלילה מציגה את מקס שרק, שגילם את דמותו של הרוזן אורלוק, כערפד גם במציאות.
לאחר הפצת הסרט נתבעו המפיקים על ידי אלמנתו של ברם סטוקר בגין הפרת זכויות היוצרים. התביעה התקבלה, וחברת ההפקה פשטה את הרגל. בית המשפט קבע כי יש להשמיד את כל עותקי הסרט, אך מכיוון שההפצה בעולם כבר החלה נותר עותק ממנו אשר שוכפל במהלך השנים.
לקריאה נוספת

Brill, Olaf, Film Nosferatu, Eine Symphonie des Grauens (GER 1922)
Eisner, Lotte H. (1980). Hoffmann, Hilmar; Schobert, Walter (eds.). Die dämonische Leinwand. Frankfurt am Main. ISBN 3-596-23660-6.
Giesen, Rolf (2019). The Nosferatu Story: The Seminal Horror Film, Its Predecessors and Its Enduring Legacy. McFarland & Company. ISBN 978-1476672984.
Grafe, Frieda (2003). Patalas, Enno (ed.). Licht aus Berlin: Lang/Lubitsch. Berlin: Verlag Brinkmann & Bose. ISBN 978-3922660811.
Jackson, Kevin (2013). Nosferatu eine Symphonie des Grauens. British Film Institute. ISBN 978-1844576500.
Joslin, Lyndon W. (2017). Count Dracula Goes to the Movies: Stoker's Novel Adapted (3rd ed.). McFarland & Company. ISBN 978-1476669878.
Magistrale, Tony (2005). Abject Terrors: Surveying the Modern and Postmodern Horror Film. Peter Lang. ISBN 978-0820470566.
Marriott, James; Newman, Kim (2018) [1st pub. 2006]. The Definitive Guide to Horror Movies. London: Carlton Books. ISBN 978-1-78739-139-0.
Meßlinger, Karin; Thomas, Vera (2003). Prinzler, Hans Helmut (ed.). Friedrich Wilhelm Murnau: ein Melancholiker des Films .Berlin: Bertz Verlag GbR. ISBN 3-929470-25-X.
הערות שוליים

↑  ארז דבורה, הערפד ששינה את פני הקולנוע: 100 שנה ל"נוספרטו", באתר ynet, 4 במרץ 2022
| --- | --- |
בקרת זהויות :  NLI: 987007603543605171  BnF: cb11943761j (data)  GND: 4228455-7  LCCN: no98088808  SUDOC: 027383997  VIAF: 316753491   WorldCat (עם VIAF): 316753491
פורום פילם

| --- | --- |

 נתונים כלליים
 מיקום המטה:  הרצליה 
 ענפי תעשייה:  תעשיית הסרטים 
 
פורום פילם היא חברה ישראלית העוסקת בהפצת סרטים לבתי קולנוע, ערוצי טלוויזיה ופלטפורמות DVD. בבעלות קבוצת תיאטראות ישראל, פורום פילם מייצגת בישראל מספר חברות הפצה בינלאומיות כולל וולט דיסני, סוני, אולפני המאה ה-20 חברות עצמאיות נוספות כמו Weinstein, Lions Gate ו-Film Nation.
מעבר לפעילותה המרכזית בישראל, פורום פילם מפעילה גם זרועות הפצה במדינות מרכז אירופה: בולגריה, הונגריה, פולין, צ'כיה, סלובקיה ורומניה.
רקע

בשנת 1930, עם פתיחתו של בית הקולנוע הראשון בחיפה, "עין דור", משה גרידינגר, איש עסקים בתחומי המזון והספנות, הבחין בהזדמנות עסקית מבטיחה והצטרף כשותף לעסק.
באוקטובר 2010, אושר המיזוג בין פורום פילם לחברת ההפצה א.ד. מטלון. במסגרת המיזוג, פורום פילם רכשה את פעילות ההפצת סרטים של א.ד. מטלון, עם התחייבות להפיץ את הסרטים בתפוצה רחבה של לפחות 19 בתי קולנוע ברחבי ישראל.
ב-2019, הרשות לתחרות פשטה על משרדי פורום פילם בחשד לעבירות על חוק ההגבלים. חקירה זו חשפה חשדות לתיאום מחירים והפרות אחרות של תנאי התחרות. לאחר כשנתיים של חקירה, הוגש כתב אישום נגד מוקי גרידינגר, בעלי החברה, ונגד פורום פילם בעבירה של הפרת תנאי מיזוג בנסיבות מחמירות. ביהמ"ש קבע כי פורום פילם סירבה לספק סרטים לקולנוע לב תל אביב וחייב אותה בתשלום קנס של 650 אלף שקלים.
הערות שוליים

1 2  אודות: פורום פילם, באתר www.rav-hen.co.il
↑  אסף אוני, ‏הצצה לאימפריית הקולנוע הבינלאומית של האחים מחיפה, באתר גלובס, 4 בינואר 2020
↑  צמרת פרנט, ‏אושר המיזוג בין חברות הפצת הסרטים פורום פילם ו-א.ד. מטלון, באתר גלובס, 6 באוקטובר 2010
↑  שני מוזס, ‏הרשות לתחרות פשטה על משרדי פורום פילם, באתר גלובס, 7 בפברואר 2019
↑  מיכל רז-חיימוביץ', ‏כבר לא חיים בסרט: מה עובר על בתי הקולנוע של ישראל, באתר גלובס, 5 במרץ 2019
↑  שני מוזס, ‏רשות התחרות: "פורום פילם סירבה לספק סרטים לקולנוע לב ת"א", באתר גלובס, 2 בפברואר 2020
↑  ניצן שפיר, ‏פורום פילם סירבה לספק סרטים לקולנוע לב, ותשלם קנס של 650 אלף שקל, באתר גלובס, 12 בדצמבר 2022
| --- | --- |
בקרת זהויות :  NLI: 987007446243405171
סויר ספילברג

| --- | --- |
אין תמונה חופשית
 לידה:  10 במרץ 1992 (בן 32) לוס אנג'לס, ארצות הברית 
 מדינה:  ארצות הברית 
 פרופיל ב-IMDb
 
סויר אייברי שפילברג (באנגלית: Sawyer Avery Spielberg; נולד ב-10 במרץ 1992) הוא שחקן ובמאי אמריקאי. הוא בנם של הבמאי סטיבן ספילברג והשחקנית קייט קפשו .
ראשית חייו

ספילברג אובחן בדיסלקסיה ולמד בבית ספר תיכון פרטי לתלמידים עם לקות שפתית. הוא בחר בשמו האמצעי, סוייר אייברי, בתחילת הקריירה שלו ב-2012. כשהיה נער נרשם לסדנת משחק במרכז אדג'מר לאמנויות ליד וניס ביץ' בסנטה מוניקה, קליפורניה. בגיל 18 הוא עזב את הבית ועבר לניו יורק והתקבל לקונסרבטוריון של התיאטרון האטלנטי הרפרטוארי.
קריירה

כילד, בילה על רבים מהסטים של אביו. הוא סיפר למגזין "פיפל" שהסט הראשון שזכר היה להציל את טוראי ריאן. כנער הוא עבד כעוזר הפקה בכמה מסרטיו של אביו, בהם אינדיאנה ג'ונס וממלכת גולגולת הבדולח.
בשנת 2012, הוא ערך את הופעת הבכורה שלו באוף ברודוויי במחזה "Belgrade Trilogy" בתיאטרון רחוב 4, תוך שימוש בשם הבמה שלו סויר אייברי. הוא הופיע בהפקה של "יומנה של אנה פרנק" באולם הגילדה של תיאטרון איסט המפטון ביי סטריט בסאג הארבור, ניו יורק ובשנת 2014 ביים, ושיחק בתפקיד הראשי, בקריאה מבוימת של המחזה Biloxi Blues של ניל סיימון בתיאטרון ג'ון דרו באולם הגילדה.
ב-2016 הוא ביים סרט קצר בשם "Breathe". הוא עשה את הופעת הבכורה שלו בסרט העלילתי בסרט העיתון ב-2017, כשגילם מפגין שנואם לקהל מפגינים. באפריל ומאי 2019, הוא הופיע בהפקה של המחזה אמנות בבימויה של יסמין רזה בהיכל הגילדה בניו יורק. ב-2020 הוא שיחק בתפקיד ראשי בסרט האימה Honeydew.‏
בינואר 2023, הוא החל להצטלם לסרט האינדי "Martyr of Gowanus", שבו יש לו את התפקיד הראשי ומופיע לצד הולט מק'קלני. באותה שנה, שיחק בסרט חג המולד Merry Good Enough. והצטלם לסרט המתח הקצר "Pink Flags" שבו הוא משחק מול אשתו ריי לוין ספילברג, שמגלמת מחליקה אמנותית המאמינה שרודפים אחריה.
בינואר 2024, הוא הופיע בסדרת הדרמה ההיסטורית אדוני האוויר. הוא ילוהק לתפקיד בסרט "Christmas Eve at Miller's Point" לצד מייקל סרה.
חיים אישיים

ב-2018 הוא התחתן עם השחקנית ריי לוין ספילברג. יש להם בת.
פילמוגרפיה חלקית

| שנה | כותרת | תפקיד | הערות |
| --- | --- | --- | --- |
| 2017 | העיתון | מפגין בכיכר |  |
| 2020 | Honeydew | סם | תפקיד ראשי |
| 2023 | Merry Good Enough | סם |  |
| 2024 | אדוני האוויר | סגן רוי קלייטור | תפקיד חוזר |
| 2025 | Materialists | מייסטו |  |
| TBA | Christmas Eve at Miller's Point | ספלינט |  |
| TBA | Martyr of Gowanus | TBA | תפקיד ראשי |
הערות שוליים

↑  Schuster, Dana (7 בספטמבר 2012). "A stage for Spielberg's son". nypost. נבדק ב-24 בינואר 2024. {{cite web}}:  (עזרה)
↑  Wenger, Stephanie; Huver, Scott (11 בינואר 2024). "Sawyer Spielberg on the 'Perseverance' Taught By Mom Kate Capshaw — and Visiting Dad Steven's Sets as a Kid (Exclusive)". People. נבדק ב-24 בינואר 2024. {{cite web}}:  (עזרה)
1 2  McMorrow, T.E. (28 בינואר 2014). "Taking on 'Biloxi Blues'". East Hampton Star. נבדק ב-24 בינואר 2024. {{cite web}}:  (עזרה)
1 2  Akdeniz, Eliz (29 במרץ 2021). "Hollywood scion Sawyer Spielberg on his onscreen debut". Tatler. נבדק ב-24 בינואר 2024. {{cite web}}:  (עזרה)
↑  "Spielberg's Son Debuts in Bulgarian-Tied NYC Play". novinite.com. 28 בספטמבר 2012. נבדק ב-24 בינואר 2024. {{cite web}}:  (עזרה)
↑  McKittrick, Chris (10 בספטמבר 2012). "Sawyer Avery, Son of Steven Spielberg, Makes His Off-Broadway Acting Debut". Daily Actor. נבדק ב-24 בינואר 2024. {{cite web}}:  (עזרה)
↑  Meyer, Lee (23 באפריל 2019). "Sawyer Spielberg Makes 'Art' on the Guild Hall Stage". Dan’s Papers. נבדק ב-24 בינואר 2024. {{cite web}}:  (עזרה)
↑  Ewing, Jeff (13 במאי 2021). "Interview: Chatting 'Honeydew' With Director Devereux Milburn And Star Sawyer Spielberg". Forbes. נבדק ב-24 בינואר 2024. {{cite web}}:  (עזרה)
↑  "Steven Spielberg's son Sawyer filming new indie movie in Syracuse". Syracuse.com. 22 ביוני 2023. נבדק ב-24 בינואר 2024. {{cite web}}:  (עזרה)
↑  Wiseman, Andreas (3 בנובמבר 2023). "Filming Wraps On Indie 'Martyr Of Gowanus' Starring Sawyer Spielberg & Holt McCallany". Deadline Hollywood. נבדק ב-24 בינואר 2024. {{cite web}}:  (עזרה)
↑  Drury, Sharareh (9 בנובמבר 2023). "Holiday Feature 'Merry Good Enough' Acquired By Freestyle Digital Media for December Release". Variety. נבדק ב-24 בינואר 2024. {{cite web}}:  (עזרה)
↑  Complex, Valerie (20 ביוני 2023). "Raye Levine Spielberg & Sawyer Spielberg Set To Star In Indie Thriller Short 'Pink Flags'". Deadline Hollywood. נבדק ב-24 בינואר 2024. {{cite web}}:  (עזרה)
↑  Grobar, Matt (5 בינואר 2024). "Pink Flags' Thriller Short Starring Raye Levine Spielberg, Sawyer Spielberg Debuts First Look Photos; Freestyle Acquisitions – Film Briefs". Deadline Hollywood. נבדק ב-24 בינואר 2024. {{cite web}}:  (עזרה)
↑  King, Jack (9 בנובמבר 2023). "Masters of the Air, which finally has a trailer, looks like peak Dad TV". GQ. נבדק ב-24 בינואר 2024. {{cite web}}:  (עזרה)
↑  Golby, Joel (20 בינואר 2024). "Masters of the Air: Hanks and Spielberg's spectacular war story is the first must-watch show of 2024". The Guardian. נבדק ב-24 בינואר 2024. {{cite web}}:  (עזרה)
↑  Grobar, Matt (15 ביוני 2023). "Michael Cera, Elsie Fisher, Maria Dizzia, Francesca Scorsese & More Set For Tyler Taormina's Comedy 'Christmas Eve In Miller's Point'". Deadline Hollywood. {{cite web}}:  (עזרה)
↑  Sager, Jessica (1 בדצמבר 2023). "Steven Spielberg's 7 Children: Everything to Know". People. נבדק ב-24 בינואר 2024. {{cite web}}:  (עזרה)
↑  Wood, Becca (7 במרץ 2023). "Steven Spielberg's kids: What to know about the director's 7 children ahead of the Oscars". Today. נבדק ב-24 בינואר 2024. {{cite web}}:  (עזרה)
אדם אזנו

אדם אזנו בן א-שייח' (בספרדית: Adam Aznou Ben Cheikh, בערבית: أدم أزنو بن الشيخ, בתעתיק מדויק: אדם אזנו אלשיח'; נולד ב-2 ביוני 2006 בברצלונה שבספרד) הוא כדורגלן מרוקאי-ספרדי המשחק בעמדת המגן השמאלי בקבוצת ריאל ואיאדוליד ובנבחרת מרוקו.
קריירת מועדונים

אזנו נולד בברצלונה שבספרד להורים מרוקאים. הוא החל לשחק כדורגל במחלקת הנוער של דאם, ובשנת 2019 עבר ללה מאסיה. בקיץ 2022 עבר למחלקת הנוער של באיירן מינכן. בשנת 2024 החל לשחק בקבוצת המילואים של המועדון.
ב-15 במאי 2024 האריך אזנו את חוזהו בבאיירן מינכן עד לשנת 2027. ב-2 בנובמבר ערך את הופעת הבכורה שלו בקבוצה הראשונה של המועדון, בניצחון 3-0 על אוניון ברלין במסגרת המחזור התשיעי בבונדסליגה לעונת 2024/2025.
ב-3 בפברואר 2025 הושאל לריאל ואיאדוליד עד לסוף העונה.
קריירה בינלאומית

אזנו שיחק בנבחרות הצעירות של מרוקו ושל ספרד.
בחודש אוגוסט 2024 זומן לראשונה לסגל נבחרת מרוקו, לקראת משחקי מוקדמות גביע אפריקה לאומות 2025 נגד נבחרות גבון ולסוטו. ב-9 בספטמבר ערך את הופעת הבכורה שלו בנבחרת, בניצחון 1-0 על נבחרת לסוטו.
הערות שוליים

↑  El Bayern de Múnich, a punto de firmar a su primera perla de La Masia, Mundo Deportivo, ‏2022-05-27 (בספרדית)
↑  Offiziell: Aznou wechselt von Barça zu Bayern, kicker (ב־)
↑  EFE, El Bayern Múnich ficha a Adam Aznou, de 16 años, del Barcelona, Diario AS, ‏2022-07-28 (בספרדית)
↑  Hülsmann-Patzer öffnet die Tür: Kleines Kleeblatt entführt wichtige Punkte aus München, kicker (ב־)
↑  LE MATIN, Adam Aznou, jeune pépite du Bayern Munich, opte pour le Maroc, Le Matin.ma, ‏2023-03-15 (בצרפתית)
↑  Sara Zouiten-Morocco World News, Walid Regragui Announces Morocco’s Squad for AFCON Qualifiers Against Gabon, Lesotho, www.moroccoworldnews.com (באנגלית)
↑  Morocco 1-0 Lesotho (Sep 9, 2024) Final Score, ESPN (באנגלית)
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אדם אזנו".
אליפות וימבלדון 1958

| --- | --- |
 ענף:  טניס 
 תקופת התחרות:  23 ביוני 1958 – 5 ביולי 1958 (13 ימים) 
 מספר תחרות:  72 
 עיר מארחת:  אצטדיוני הטניס בווימבלדון 
 זוכה:  גברים:אשלי קופר (אוסטרליה) נשים:אלתיאה גיבסון (ארצות הברית) זוגות גברים:סוון דבידסון/אולף שמידט (שוודיה) זוגות נשים:מריה בואנו (ברזיל)/אלתיאה גיבסון (ארצות הברית) זוגות מעורבים: בוב האו/לוריין קוגלן (אוסטרליה)
 
 → אליפות וימבלדון 1957 אליפות וימבלדון 1959 ← 
 
אליפות וימבלדון 1958 הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-23 ביוני והסתיימה ב-5 ביולי. תוכנית התחרות כללה תחרויות גברים, תחרויות נשים ותחרויות זוגות גברים, זוגות נשים וזוגות מעורבים.
התחרות > תחרות הגברים

בתחרות זו השתתפו 128 טניסאים שחולקו ל-8 בתים. מנצח תחרות 1957 לו הוד (אוסטרליה) לא השתתף בתחרות. לקראת התחרות המשתתפים החזקים דורגו כדלקמן:
אשלי קופר (אוסטרליה אוסטרליה), ניצח בתחרות
מלקולם אנדרסון (אוסטרליה אוסטרליה), הודח ברבע הגמר
מרווין רוז (אוסטרליה אוסטרליה), הודח בחצי הגמר
ניל פרייזר (אוסטרליה אוסטרליה), הפסיד במשחק הגמר
לואיס איילה (צ'ילה צ'ילה), הודח בסיבוב השלישי
קורט נילסן (דנמרק דנמרק), הודח בחצי הגמר
סוון דבידסון (שוודיה שוודיה), הודח ברבע הגמר
בארי מקיי (ארצות הברית ארצות הברית), הודח ברבע הגמר
במשחק הגמר, אשלי קופר מאוסטרליה נפגש עם בן ארצו ניל פרייזר וניצח אותו ב-4 מערכות. באותה שנה הוא ניצח גם באליפות ארצות הברית הפתוחה ובאליפות אוסטרליה הפתוחה. בכך הוא זכה ב-3 פרסי גראנד סלאם בתחרויות גברים במהלך שנת 1958.
התחרות > תחרות הנשים

בתחרות הנשים השתתפו 96 טניסאיות שחולקו ל-8 בתים. 8 טניסאיות זכו לדירוג:
אלתיאה גיבסון (ארצות הברית ארצות הברית), מנצחת תחרות 1957, ניצחה בתחרות
קריסטין טרומן (בריטניה בריטניה), הודחה בסיבוב הרביעי
דורותי נוד (ארצות הברית ארצות הברית), הודחה בסיבוב השני
מריה בואנו (ברזיל ברזיל), הודחה ברבע הגמר
שירלי בלומר (בריטניה בריטניה), הודחה ברבע הגמר
ז'וז'ה קרמצי (הונגריה הונגריה), הודחה בחצי הגמר
ז'נט הופס (ארצות הברית ארצות הברית), הודחה בסיבוב השני
קרול פגרוס (ארצות הברית ארצות הברית), הודחה בסיבוב השלישי
במשחק הגמר אלתיאה גיבסון מארצות הברית ניצחה בשתי מערכות את אנג'לה מורטימר מבריטניה שלא הייתה מדורגת. באותה שנה היא ניצחה גם באליפות ארצות הברית הפתוחה.
התחרות > תחרות זוגות גברים

בתחרות השתתפו 64 זוגות. 4 זוגות דורגו:
ניל פרייזר ואשלי קופר (אוסטרליה אוסטרליה), הפסידו במשחק הגמר
גרדנר מלוי ובאדג' פאטי (ארצות הברית ארצות הברית), מנצחי תחרות 1957, הודחו בסיבוב השלישי
בארי מקיי (ארצות הברית ארצות הברית) ומרווין רוז (אוסטרליה אוסטרליה), הודחו בחצי הגמר
בוב הו ואייב סגל (אוסטרליה אוסטרליה), הודחו בסיבוב השלישי
במשחק הגמר סוון דבידסון ואולף שמידט משוודיה שלא היו מדורגים שיחקו נגד ניל פרייזר ואשלי קופר מאוסטרליה וניצחו אותם ב-3 מערכות. זה הייתה הפעם השנייה ברציפות שזוג לא מדורג ניצח בתחרות.
התחרות > תחרות זוגות נשים

בתחרות השתתפו 48 זוגות. מזוג מנצחות תחרות 1957 רק אלתיאה גיבסון השתתפה בתחרות זו וזכתה. 4 זוגות קיבלו דירוג:
מריה בואנו (ברזיל ברזיל) ואלתיאה גיבסון (ארצות הברית ארצות הברית), ניצחו בתחרות
שירלי בלומר וקריסטינה טרומן (בריטניה בריטניה), הודחו בסיבוב השלישי
מרי הוטון ותמלה לונג (אוסטרליה אוסטרליה), הודחו בחצי הגמר
יולנדה רמירס ורוסי רייס (מקסיקו מקסיקו), הודחו בחצי הגמר
במשחק הגמר אלתיאה גיבסון (ארצות הברית) ומריה בואנו (ברזיל) ניצחו את מרגרט אוסבורן דופונט ומרגרט ורנר (ארצות הברית) שלא היו מדורגות בשתי מערכות.
התחרות > תחרות זוגות מעורבים

בתחרות השתתפו 80 זוגות. זוג מנצחי 1957 מרווין רוז (אוסטרליה) ודרלין הארד (ארצות הברית) לא השתתפו. 4 זוגות קיבלו דירוג:
ניל פרייזר (אוסטרליה אוסטרליה) ומרגרט אוסבורן דופונט (ארצות הברית ארצות הברית), הודחו בסיבוב השני
קורט נילסן (דנמרק דנמרק) ואלתיאה גיבסון (ארצות הברית ארצות הברית), הפסידו במשחק הגמר
לואיס איילה (צ'ילה צ'ילה) ותלמה לונג (אוסטרליה אוסטרליה), הודחו ברבע הגמר
בוב האו ולוריין קוגלן (אוסטרליה אוסטרליה), ניצחו בתחרות
במשחק הגמר בוב האו ולוריין קוגלן (אוסטרליה) ניצחו בשתי מערכות את קורט נילסן (דנמרק) ואלתיאה גיבסון (ארצות הברית).
אשלי קופר, מנצח התחרות
אלתיאה גיבסון, מנצחת התחרות
ניו יורק סיטי (כדורגל)

מועדון כדורגל ניו יורק סיטי (באנגלית: New York City FC) היא קבוצת כדורגל מניו יורק, המשחקת בליגת ה-MLS מעונת 2014/2015. הקבוצה נמצאת בבעלות משותפת של חברת האחזקות קבוצת סיטי פוטבול (שתחת בעלותה נמצאת גם מנצ'סטר סיטי) ושל קבוצת הבייסבול ניו יורק יאנקיז.
היסטוריה

ליגת ה-MLS הודיעה על כוונתה להעניק זיכיון לקבוצה נוספת באזור ניו יורק - בנוסף לניו יורק רד בולס, המשחקת בניו ג'רזי - כבר ב-2010. הפנייה הראשונית נעשתה לבעלי ניו יורק מטס, שהתכוון להקים מחדש את קבוצת ניו יורק קוסמוס שעלתה לגדולה בשנות ה-70 של המאה ה-20. לאחר שבעלי המטס הפסיד כסף רב בהונאת הפונזי של ברנרד מיידוף, ננטש הרעיון.
דון גרבר, הקומישנר של הליגה, פנה לרעיון אותו טיפח עוד קודם - לשכנע מועדון כדורגל גדול מאירופה להשקיע בקבוצה בליגה. הרעיון נוסה עוד ב-2008 כשגרבר ניסה לשכנע את ברצלונה להשקיע בקבוצה שתקום במיאמי, ניסיון שלא צלח. סגן הנשיא של ברצלונה באותם ימים היה פראן סוריאנו.
כשסוריאנו התמנה ליושב ראש מנצ'סטר סיטי ב-2012, פנה אליו גרבר וחידש את הרעיון - הפעם בנושא הזיכיון בניו יורק. הפעם הצליח גרבר לשכנע את סוריאנו ופרנסי מנצ'סטר סיטי, ובמאי 2013 הוענק הזיכיון לקבוצה.
בתחילה התכוונה הקבוצה להקים לעצמה אצטדיון בפארק פלאשינג מדוז שבקווינס, אך נתקלה בהתנגדות של ניו יורק מטס שאצטדיונה נמצא בסמוך. לאור זאת הוחלט לבנות לקבוצה אצטדיון ברובע הברונקס, סמוך לאצטדיון יאנקי. האצטדיון צפוי להיות מוכן ב-2018, ועד אז נקבע אצטדיון יאנקי עצמו כמגרשה הביתי של הקבוצה.
ב-11 בדצמבר 2013 הודיעה הקבוצה כי ג'ייסון קרייס, מאמנה היוצא של ריאל סולט לייק, יהיה מאמנה בעונתה הראשונה בליגה. בנוסף, השחקן הראשון שחתם בקבוצה היה דויד וייה הספרדי.
ב-24 ביוני 2014 חתם במועדון השחקן פרנק לאמפרד. עשרה ימים לאחר מכן, עבר לאמפרד למנצ'סטר סיטי.
ב-11 בפברואר 2015 ערכה הקבוצה את משחקה הראשון בהיסטוריה בו גברה על סנט מירן מהליגה הסקוטית הראשונה בתוצאה 0–2 במשחק ידידות.
בשנת 2018 נחתם חוזה עם ג'ו סקאלי, שחקן נוער של המועדון והוא בן 15 בלבד. בשנת 2021 הוא הועבר לבורוסיה מנשנגלדבך תמורת 1.8 מיליון יורו.
המועדון סיים את עונת 2021 במקום הרביעי בכנס מזרח אך בסופו של דבר זכה בתואר הכנס הראשון שלו ובגביע ה-MLS הראשון.
תארים

גביע ה-MLS ‏ (1)
2021